Tugkomitee skors Nché, CreevyOx Nché. (Foto GB Jordaan) Ox Nché en Agustin Creevy is onderskeidelik vir drie en vier weke geskors nadat hulle met rooi kaarte in die openingswedstryde van die Kampioenebeker van die veld gestuur is. Nché het in die 59ste minuut van die Sharks se kragmeting teen Harlequins in Durban ŉ rooi kaart gekry toe hy koppe met Jack Walker gestamp het. ŉ Tugkomitee – bestaande uit Declan Goodwin (Wallis), Samantha Hillas (Engeland) en Martyn Wood (Engeland) – het bevind die rooi kaart was geregverdig en het die Springbok-stut vir drie weke geskors. Nché se goeie dissiplinêre rekord het in sy guns getel en indien hy ŉ Wêreldrugby-kursus voltooi, sal sy straf met nog ŉ week verminder word. Hy sal egter steeds die Sharks se wedstryde teen Bordeaux (16 Desember) en die Lions (23 Desember) misloop. Dan sal Creevy nie deel van London Irish se planne vir hul wedstryd teen die Stormers in Kaapstad wees nie. Die 37-jarige Argentynse voorspeler is deur Andrea Piardi van die veld gejaag nadat hy Montpellier se Anthony Bouthier op ŉ gevaarlike wyse platgetrek het. In teenstelling met Nché het Creevy se swak dissiplinêre rekord teen hom getel en sy aanvanklike straf van ses weke is met net twee weke verminder. Things have just got a whole lot harder for the Exiles ahead of their trip to Cape Town. #HeinekenChampionsCup https://t.co/6RCZIksfuF — RugbyPass (@RugbyPass) December 14, 2022 Creevy was vroeër vanjaar ook in die sop omdat hy Eben Etzebeth se hare in ŉ wedstryd tussen London Irish en Toulon getrek het. ŉ Onafhanklike tugkomitee het die vurige voorspeler toe vir ŉ week geskors. “Die komitee het die klagte gehandhaaf en bevind dat Creevy Etzebeth se hare opsetlik getrek het. Die oortreding het ’n rooi kaart regverdig,” het Simon Thomas (tugkomitee-voorsitter) destyds in ’n verklaring gesê. Vrydag: 22:00: Bordeaux teen Sharks; Leinster teen Gloucester Saterdag: 15:00: Exeter teen Bulls; Edinburgh teen Castres Olympique 17:15: Lyon teen Saracens; Leicester Tigers teen Clermont 19:30: Stormers teen London Irish; Ulster teen La Rochelle 22:00: Montpellier teen Ospreys Sondag: 15:00: Toulouse teen Sale Sharks; Northampton Saints teen Munster 19:30: Harlequins teen Racing 92.